Drie vas oor vermiste Philippi-vrou se motorMeghan Cremer Drie verdagtes is vroeg vandeesweek in hegtenis geneem nadat die vermiste Meghan Cremer (30) van Philippi se motor in hul besit gevind is. Kapt. FC van Wyk, woordvoerder van die polisie, het aan Maroela Media gesê Cremer se wit Toyota Auris is Maandag in Grassy Park opgespoor waarna drie mans in hegtenis geneem is. Daar is egter nog geen spoor van Cremer nie. Cremer het Saterdag spoorloos verdwyn nadat sy haar huis in Philippi verlaat het. Sy woon in ŉ kothuis by die Vaderlandsche Rietvlei-stalle en is omstreeks 18:00 Saterdag in haar Toyota Auris daar weg. Volgens Van Wyk sal die verdagtes in die Athlone-landdroshof verskyn sodra hulle aangekla word vir die besit van vermoedelik gesteelde goedere. Die polisie volg tans alle leidrade op om vas te stel of die mans met Cremer se verdwyning verbind kan word. Die soektog na Cremer duur voort.